భారతీయ జనతా పార్టీ
భారతీయ జనతా పార్టీ (భాజపా), భారతదేశంలోని ప్రముఖ జాతీయస్థాయి రాజకీయపార్టీలలో ఒకటి. 1980లో ప్రారంభించిన ఈ పార్టీ దేశములోని హిందూ అధికసంఖ్యాక వర్గం యొక్క మత సాంఘిక, సాంస్కృతిక విలువల పరిరక్షణను ధ్యేయంగా చెప్పుకుంటుంది. సాంప్రదాయ సాంఘిక నియమాలు మరియు దృఢమైన జాతీయరక్షణ దీని భావజాలాలు. రాష్ట్రీయ స్వయంసేవక్ సంఘ్ ప్రధానపాత్ర పోషిస్తున్న సంఘ్ పరివార్ కుటుంబానికి చెందిన వివిధ రకాల హిందూ జాతీయవాద సంస్థలు భారతీయ జనతా పార్టీకి కార్యకర్తల స్థాయిలో గట్టి పునాదిని ఇస్తున్నాయి.
జనతాదళ్
1989 లో రాజీవ్ గాంధీ నేతృత్వంలోని కాంగ్రెస్ (ఐ) బోఫోర్స్ కుంభకోణం ఆరోపణల వలన ఎన్నికలలో అధికారాన్ని కోల్పోయిన తరువాత, ఇది మొదటి సారిగా అధికారంలోకి వచ్చింది. అప్పుడు ఏర్పడిన నేషనల్ ఫ్రంట్ సంకీర్ణ ప్రభుత్వంలో జనతా దళ్ మరి కొన్ని చిన్న పార్టీలు ఉండగా, భారతీయ జనతా పార్టీ మరియు కమ్యూనిస్టులు బయటి నుంచి మద్దతు ఇచ్చారు. వి.పి.సింగ్ ప్రధాన మంత్రిగా ఉన్నారు. నవంబరు 1990లో ఈ సంకీర్ణం కుప్ప కూలింది. చంద్ర శేఖర్ నాయకత్వంలో, జనతా దళ్ లోని ఒక వర్గము మరియు కాంగ్రెస్ (ఐ) మద్దతుతో మరొక కొత్త ప్రభుత్వం అధికారంలోకి వచ్చింది. కాంగ్రెస్ పార్టీ లోని సేనియర్ నేత, ప్రధాని పదవికి అభ్యర్థి కాగల అశోక్ కుమార్ సేన్ పార్టీని వదిలి జనతా దళ్ ప్రభుత్వంలో ఉక్కు మరియు గనుల శాఖకు క్యాబినెట్ మంత్రిగా చేరడం, అప్పట్లో ఎంతో వివాదాస్పదం అయింది. ఎలాగైతేనేమి, ఈ సంకీర్ణం జూన్ 1991లో కూలిపోయి మళ్ళీ ఎన్నికలు రావడానికి, కాంగ్రెస్ ప్రభుత్వం అధికారంలోకి రావడానికి కారణం అయ్యింది.